CELEX: 62013CN0670
Language: ro
Date: 2013-12-13 00:00:00
Title: Cauza C-670/13 P: Recurs introdus la 13 decembrie 2013 de The Cartoon Network, Inc. împotriva Hotărârii Tribunalului (Camera a șaptea) din 2 octombrie 2013 în cauza T-285/12, Cartoon Network/Oficiul pentru Armonizare în cadrul Pieței Interne (mărci, desene și modele industriale)

22.2.2014   
            
            
               RO
            
            
               Jurnalul Oficial al Uniunii Europene
            
            
               C 52/29
            
         Recurs introdus la 13 decembrie 2013 de The Cartoon Network, Inc. împotriva Hotărârii Tribunalului (Camera a șaptea) din 2 octombrie 2013 în cauza T-285/12, Cartoon Network/Oficiul pentru Armonizare în cadrul Pieței Interne (mărci, desene și modele industriale)
   (Cauza C-670/13 P)
   2014/C 52/54
   Limba de procedură: engleza
   
      Părțile
   
   
      Recurentă: The Cartoon Network, Inc. (reprezentant: I. Starr, Solicitor)
   
      Celelalte părți din procedură: Oficiul pentru Armonizare în cadrul Pieței Interne (mărci, desene și modele industriale) și Boomerang TV, SA
   
      Concluziile recurentei
   
   Recurenta solicită Curții:
   
               —
            
            
               anularea hotărârii Tribunalului și a deciziei Oficiului sau, cu titlu subsidiar,
            
         
               —
            
            
               anularea hotărârii Tribunalului și trimiterea cauzei spre rejudecare în fața acestuia și
            
         
               —
            
            
               obligarea intimatului la plata cheltuielilor de judecată efectuate de recurentă în prezenta procedură.
            
         
      Motivele și principalele argumente
   
   
               1.
            
            
               
                  Încălcarea articolului 36 și a articolului 53 din Statutul Curții de Justiție a Uniunii Europene (denumit în continuare „statutul”)
               
               Articolele 36 și 53 din statut prevăd că hotărârile Tribunalului se motivează. În hotărârea atacată, Tribunalul a săvârșit o eroare de drept întrucât nu a motivat concluzia sa potrivit căreia publicul relevant este compus numai din profesioniști.
            
         
               2.
            
            
               
                  Încălcarea articolului 8 alineatul (1) litera (b) din Regulamentul (CE) nr. 207/2009
                   (1)
                  al Consiliului: denaturarea faptelor privind publicul relevant
               
               
                           2.1.
                        
                        
                           Tribunalul a săvârșit o eroare atunci când a conchis că publicul relevant era compus numai din profesioniști și că era același pentru serviciile în cauză desemnate de marca intervenientei și pentru cele desemnate de cererea de înregistrare, întrucât concluzia respectivă se întemeia pe o denaturare a faptelor care au fost prezentate Tribunalului. Acesta din urmă și Camera de recurs ar fi trebuit să își limiteze analiza la desemnarea serviciilor care era menționată în cererea de înregistrare.
                        
                     
                           2.2.
                        
                        
                           Cu titlu subsidiar, admițând că Tribunalul a conchis în mod întemeiat că, atât pentru cererea de înregistrare, cât și pentru marca intervenientei, publicul relevant era compus numai din profesioniști, Tribunalul ar fi trebuit să statueze că nu exista un risc de confuzie între marca a cărei înregistrare se solicita și marca intervenientei, ca urmare a gradului mai mare de atenție acordat de profesioniștii relevanți.
                        
                     
         
               3.
            
            
               
                  Încălcarea articolului 8 alineatul (1) litera (b) din Regulamentul (CE) nr. 207/2009: denaturarea faptelor privind similitudinea serviciilor; încălcarea articolului 75 din Regulamentul (CE) nr. 207/2009
               
               Tribunalul a săvârșit o eroare atunci când a conchis că serviciile desemnate de cererea de înregistrare a mărcii erau similare cu serviciile desemnate de marca intervenientei, ținând seama, printre altele, de natura acestora, scopul avut în vedere, utilizatorii finali și publicul relevant. În plus, Tribunalul și Camera de recurs a săvârșit o eroare întemeindu-se din oficiu pe anumite fapte.
            
         
      (1)  Regulamentul (CE) nr. 207/2009 al Consiliului din 26 februarie 2009 privind marca comunitară (JO L 78, p. 1).